En 85-årig beboer på plejehjemmet Lollandshus i Aalborg blev tidligt fredag morgen fundet kvalt i en fikseringssele på plejehjemmet. Hun blev erklæret død kort efter ankomsten til Aalborg Universitetshospital. Aalborg Kommune har nu iværksat en undersøgelse, som skal klarlægge de nærmere omstændigheder omkring den demente kvindes død. - Det her må ikke ske. Det er en dybt ulykkelig situation for os alle, men selvfølgelig særligt for de pårørende, og vi vil gøre alt for omgående at få afdækket, hvad der er sket, og hvilke konsekvenser vi skal drage, siger direktør i Ældre- og Handicapforvaltningen Jan Nielsen. Aalborg Kommunes uvildige undersøgelse, skal afgøre om kommunens personale har handlet korrekt. Ifølge Jan Nielsen har kvinden udelukkende været spændt fast af hensyn til sin egen sikkerhed, og personalet har holdt øje med hende. - I det konkrete tilfælde blev der ført opsyn med den pågældende beboer - også i løbet af natten, men vi skal naturligvis have afklaret, om alle regler er overholdt, og om vi - hvis det er tilfældet - skal skærpe reglerne for opsyn i sådanne situationer. Det vil den uvildige undersøgelse give svar på, og vi forventer at den er afsluttet snarest muligt, fastslår Jan Nielsen. Nordjyllands Politi undersøger sammen med embedslægen også forløbet omkring kvindens død.

Referat:
Aalborg Kommune undersøger, hvad der er sket i forbindelse med en 85-årig plejehjemsbeboers død. Kommunen fastslår, at der blev ført tilsyn med den 85-årige.